b'\n_START_ARTICLE_\nOdd Klingenberg\n_START_SECTION_\nBakgrunn\n_START_PARAGRAPH_\nHan ble f\xc3\xb8dt i Trondhjem (fra 1931 Trondheim) i 1871, som s\xc3\xb8nn av overrettssakf\xc3\xb8rer Sverre Olafss\xc3\xb8n Klingenberg (1844\xe2\x80\x931913) og Hilda Johannesdatter (1843\xe2\x80\x931912). Han var dermed av en relativt velst\xc3\xa5ende familie med jurister i flere slektsledd. Odd Klingenbergs s\xc3\xb8sken var h\xc3\xb8yesterettsadvokat Olaf Klingenberg, bygningsingeni\xc3\xb8r Sverre Klingenberg, topograf Kaare Klingenberg, Roar Klingenberg, Hedin Klingenberg og Hilda Klingenberg. Han var for\xc3\xb8vrig s\xc3\xb8nnes\xc3\xb8nn av fogd Olaf Hannibal Sommerfeldt Klingenberg, grandnev\xc3\xb8 av major Johannes Benedictus Klingenberg, samt nev\xc3\xb8 av generalmajor Trygve Olafss\xc3\xb8n Klingenberg._NEWLINE_Klingenberg-slekten stammer fra Lolland i Danmark, og kom til Norge med Andreas Clausen Klingenberg (d\xc3\xb8d 1688), som var magasinforvalter p\xc3\xa5 Munkholmen. Fra det store og h\xc3\xb8ytliggende sommerstedet Klingenberg, reist i italiensk villastil i 1850, var det flott utsikt over Lademoen, Lade og Trondheimsfjorden. Odd Klingenberg er begravet ved Nidarosdomen i Trondheim._NEWLINE_Odd Klingenberg ble gift med Hulda Johannessen den 30. april 1896, og de ble etterhvert foreldre til Leif Klingenberg (f\xc3\xb8dt 1897), Synn\xc3\xb8ve Klingenberg (f\xc3\xb8dt 1899) og Svein Klingenberg (f\xc3\xb8dt 1917).\n_START_SECTION_\nYrkeskarri\xc3\xa8re\n_START_PARAGRAPH_\nHan tok examen artium ved Trondhjems katedralskole i 1889 og tok examen philosophicum like etter. Han begynte \xc3\xa5 studere musikk, men byttet til studier i rettsvitenskap etter et halvt \xc3\xa5r med tvil, og var cand.jur. fra 1894. Han tok s\xc3\xa5 advokaturen i 1902. Klingenberg var overrettssakf\xc3\xb8rer og fullmektig i farens firma i Trondhjem fra 1894, hvor han senere var kompanjong fra 1899 og h\xc3\xb8yesterettsadvokat fra 1902. Klingenberg var ogs\xc3\xa5 aktor i meddomsretten. Klingenberg var senere fylkesmann i S\xc3\xb8r-Tr\xc3\xb8ndelag fra 18. november 1921 til 6. mars 1923 og igjen fra 25. juli 1924 til 1940, alts\xc3\xa5 med permisjon i tiden han var sosialminister 1923\xe2\x80\x931924. Viktige saker i Klingenbergs tid som fylkesmann var utbedring av sykehusforhold, kommunal gjeld, samferdsel og n\xc3\xa6ringslivets rammevilk\xc3\xa5r._NEWLINE_Klingenberg innehadde dessuten en rekke offentlige verv, og var styremedlem i en rekke betydelige industriforetak og bedrifter. Han var blant annet formann i direksjonen i Trondhjems Sparebank, medlem av Trondhjems Sparebanks kontrollkomit\xc3\xa9, medlem av representantskapet i Trondhjems Privatbank, medlem av direksjonen i Trondhjems Adresseavis, styremedlem i E. C. Dahls bryggeri og styremedlem i Salvesen & Thams Communikations Aktieselskap._NEWLINE_Av offentlige verv kan nevnes styreformann i Aldershjem for sj\xc3\xb8folk i Trondhjem, medlem av direksjonen i Thamshavnbanen, medlem av Matrikkelkommisjonen av 1910, medlem av komiteen som utarbeidet bestemmelser om det vitenskapelige forskningsfond av 1919, formann i Sosialdepartementets boligutvalg av 1923, formann i Sykeforsikringskomiteen av 1927 samt formann i Trafikkr\xc3\xa5dkomiteen av 1934._NEWLINE_Han skrev for\xc3\xb8vrig en rekke artikler og avhandlinger om ulike sosiale sp\xc3\xb8rsm\xc3\xa5l, alderstrygd, sykeforsikring og tvungen voldgift i arbeidstvister.\n_START_SECTION_\nPolitisk arbeid\n_START_PARAGRAPH_\nKlingenberg var medlem av Trondhjem bystyre, hvor han var varaordf\xc3\xb8rer 1904\xe2\x80\x931906 og ordf\xc3\xb8rer 1911\xe2\x80\x931916. Ved sammenslutningen av Trondhjems grunnlovsforening og Yngre konservatives forening til Trondhjems konservative forening (n\xc3\xa5 Trondheim H\xc3\xb8yre) i 1901, ble Klingenberg foreningens f\xc3\xb8rste formann. Han var ogs\xc3\xa5 medlem av H\xc3\xb8yres sentralstyre 1908\xe2\x80\x931911. Han var innvalgt p\xc3\xa5 Stortinget fra Trondhjem og Levanger, 2. krets Kalvskindet 1907\xe2\x80\x931909, og var da tilsluttet Samlingspartiet. Klingenberg var senere innvalgt som H\xc3\xb8yre-representant fra 1. krets Brat\xc3\xb8ren og Ilen 1919\xe2\x80\x931921 og fra Trondhjem og Levanger som storkrets 1922\xe2\x80\x931924. Han var medlem av Stortingets sosialkomit\xc3\xa9 1907\xe2\x80\x931909, hvor han var formann 1919\xe2\x80\x931923, og av Stortingets fullmaktskomit\xc3\xa9 1919\xe2\x80\x931920._NEWLINE_Klingenberg var statsr\xc3\xa5d i Sosialdepartementet i Otto B. Halvorsens f\xc3\xb8rste regjering fra 21. juni 1920 til 21. juni 1921, og igjen i Otto B. Halvorsens andre regjering og Abraham Berges regjering fra 6. mars 1923 til 25. juli 1924. Han var ogs\xc3\xa5 fungerende statsr\xc3\xa5d i Justis- og politidepartementet fra 24. til 29. mars 1923. Klingenberg var egentlig favoritt til \xc3\xa5 ta over som statsminister for H\xc3\xb8yre etter Otto B. Halvorsens d\xc3\xb8d i 1923, men ble vraket av eget parti til fordel for Abraham Berge fra Frisinnede Venstre. Den sv\xc3\xa6rt progressive sosialministeren Klingenberg, som ogs\xc3\xa5 var partiets sosialpolitiske talsmann, hadde lenge drevet norske n\xc3\xa6ringslivstopper til randen av raseri idet han ofte plasserte H\xc3\xb8yre til venstre for koalisjonspartneren Frisinnede Venstre med sin reformlinje. Han m\xc3\xb8tte ogs\xc3\xa5 motstand fra H\xc3\xb8yre-folk utenfor byene, is\xc3\xa6r p\xc3\xa5 Vestlandet. Med Halvorsen d\xc3\xb8d og Klingenberg p\xc3\xa5 sidelinjen kom kravet om sparepolitikk til uttrykk gjennom Berge, og senere Ivar Lykke, som statsministre._NEWLINE_I likhet med de \xc3\xb8vrige statsr\xc3\xa5dene i Abraham Berges regjering, ble Klingenberg stilt for riksrett 1926\xe2\x80\x931927, men ble frifunnet sammen med resten den 25. mars 1927. Saken var fra 1923 og gjaldt tildelelse av bevilgninger til Den norske Handelsbank uten \xc3\xa5 informere Stortinget, men alle ble frikjent (under dissens) ut ifra at de hadde handlet i beste mening.\n_START_SECTION_\nUtmerkelser\n_START_PARAGRAPH_\nKlingenberg ble i 1921 utnevnt til kommand\xc3\xb8r med stjerne av St. Olavs Orden \xc2\xabfor statsborgerlig og embedsfortjeneste\xc2\xbb. Han ble ogs\xc3\xa5 tildelt Kroningsmedaljen 1906. Klingenberg mottok storkors av Nordstjerneordenen og var ridder av den portugisiske Kristusordenen.'